[Foto’s] Só het hy haar die jawoord gevraLlewellynn en Sasha-Lee kyk saam na die video. Foto: Verskaf Llewellynn Hemmens (25) het sy meisie, Sasha-Lee Visser (21), gevra om te trou. Wat dié gebeurtenis nog ŉ bietjie meer spesiaal maak, is dat Maroela Media deel kon hê aan die kreatiewe proses. Dié jong man het by Maroela kom aanklop vir idees oor hoe om Sasha-Lee die jawoord te vra. “Ek het geweet ek gaan dit net een keer doen, so ek wou dit reg doen. En met die klomp kreatiewe mense by Maroela, het ek geweet hulle sal kan help.” Ná ŉ paar koppies koffie en verspotte idees, is daar uiteindelik ŉ plan beraam. Llewellynn het ŉ video by Maroela Media se kantoor opgeneem waar hy sy liefde aan Sasha-Lee verklaar. Saam met dié verklaring het foto’s van dié twee verliefdes, asook hul gunstelingliedjie op die video verskyn. Stap twee van die plan is op Vrydag 18 Maart in werking gestel, toe Llewellynn en Sasha-Lee se gesinne saam met hulle na Hartbeespoort vertrek het. “My ma het daai dag verjaar, so dit was die beste verskoning om ons albei se gesinne bymekaar te kry.” Llewellynn meen die twee gesinne kom baie goed oor die weg en daarom het Sasha-Lee geen onraad gemerk toe hy voorstel dat hulle by Pretville gaan fliek nie. “Daar was so baie mense daar – dit was nie net ons gesin nie, maar baie vreemdelinge ook. Ek was so op my senuwees! Ek kon glad nie fokus op die fliek nie.” Toe die rolprent klaar was, het Llewellynn se video op die groot skerm verskyn. “Die hele ding het haar onkant betrap. Toe my video klaar is, het ek voor almal vir haar gevra of sy my die gelukkigste man op aarde sal maak deur met my te trou. Sy het so drie sekondes gevat om te antwoord – dit was die langste drie sekondes van my lewe, maar sy het ja gesê!” Llewellynn meen almal in die teater was in trane. Hulle het talle gelukwensinge ontvang.